Document ID: 32008D0875

KOMISJONI OTSUS,
20. mai 2008,
riigiabi kohta, mida Madalmaad rakendasid aiandussektori ümberkorraldamise edendamiseks ja hõlbustamiseks (C 74/03 ex N 450/01)
(teatavaks tehtud numbri K(2008) 1847 all)
(Ainult hollandikeelne tekst on autentne)
(2008/875/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artikli 88 lõike 2 esimest lõiku,
võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
olles kutsunud üles huvitatud isikuid esitama märkusi vastavalt osutatud sätetele (1) ning võttes neid märkusi arvesse,
ning arvestades järgmist:
I MENETLUS
(1)
27. juuni 2001. aasta kirjaga, mis registreeriti 4. juulil 2001, teatas Madalmaade alaline esindus Euroopa Liidu juures kooskõlas EÜ asutamislepingu artikli 88 lõikega 3 osalusest piiratud vastutusega äriühingus, mis tegeleb kasvuhooneaianduse sektoris maade ja varade ostmisega (registreeritud numbri N 450/01 all).
(2)
Madalmaade ametiasutused esitasid komisjonile kirjalikke üksikasju 11. märtsi 2002. aasta, 15. juuli 2002. aasta, 17. detsembri 2002. aasta ja 21. oktoobri 2003. aasta kirjadega, mis registreeriti vastavalt 12. märtsil 2002, 18. juulil 2002, 26. detsembril 2002 ja 25. oktoobril 2003.
(3)
10. detsembri 2003. aasta kirjaga (2) teavitas komisjon Madalmaade ametiasutusi oma otsusest algatada ülalmainitud teatisega seoses EÜ asutamislepingu artikli 88 lõikes 2 sätestatud menetlus.
(4)
Komisjoni menetluse algatamise otsus avaldati Euroopa Liidu Teatajas. (3) Komisjon kutsus huvitatud isikuid üles esitama ühe kuu jooksul märkusi. Ühtegi märkust huvitatud isikutelt komisjon ei saanud.
(5)
Madalmaade ametiasutused esitasid lisateavet kirjalikus vormis 11. jaanuari 2004. aasta kirjaga, mis registreeriti 21. jaanuaril 2004. 2004. aasta jooksul pidasid Madalmaade ametiasutused ja komisjon mitu kohtumist. 18. mai 2005. aasta kirjaga, mis registreeriti 23. mail 2005, esitasid Madalmaade ametiasutused menetluse algatamise kohta omapoolsed kommentaarid.
II KIRJELDUS
(6)
2001. aastal teatasid Madalmaade põllumajandus- ja aiandusorganisatsioon Land- en Tuinbouw Organisatie Nederland (LTO-Nederland) (4) ja osaühing Ontwikkelings- en Participatiebedrijf Publiek Private Sector BV (OPP) kavatsusest luua kasvuhooneaianduse sektoris maade ja varade ostmiseks, ajutiseks haldamiseks ja müümiseks uus ettevõte - Stallingsbedrijf Glastuinbouw Nederland Beheer BV (SGN). Ettevõtte loomise eesmärgiks oli hõlbustada ja edendada aiandussektori ümberkorraldamist.
(7)
Pärast SGNi asutamist pidid aiandustoodete amet (Productschap Tuinbouw, PT), (5) põllumajandus-, loodus- ja toiduaineteministeerium, OPP ja SGN looma usaldusühingu, mille juhtima õigustatud osanik oleks SGN ning teised vaikivad osanikud. Usaldusühing pidi aiandussektori ümberkorraldamise hõlbustamiseks ja edendamiseks tegelema kasvuhooneaianduse sektoris maade ja varade ostmise, ajutise haldamise ja müümisega.
(8)
Usaldusühingu asutamiseks vajalik algkapital oli järgmine:
-
põllumajandus-, loodus- ja toiduaineteministeeriumi (maakorraldusteenistuse Bureau Beheer Landbouwgrondeni (BBL) kaudu) kapital: 2 268 500 eurot; allutatud laenud turuväärtusega 2 268 500 eurot;
-
PT (6) kapital: 2 722 500 eurot; allutatud laenud turuväärtusega 2 722 500 eurot;
-
OPPi kapital: 4 991 000 eurot;
-
SGNi kapital: 150 000 eurot.
(9)
Usaldusühingusse investeeritud kapitali ja allutatud laenude aastatootluseks määrati kogu projekti (15 aastat) vältuseks 15 %. Osanikele makstakse igal aastal dividende. Tootlus ja dividendid pannakse paika kehtiva turumäära alusel.
(10)
Usaldusühing ja SGN loodi selleks, et edendada aiandussektori ruumilist ümberkorraldust. Eesmärgiks oli koondada konkreetsetel aladel tegutsevad aiandustootjad, et võimaldada sektoril asulaplaneerimise ning keskkonnasäästlikkuse nõuetega paremini kohaneda.
(11)
Põhikirja kohaselt on usaldusühingul keelatud tegeleda maa hinda mõjutada võiva varade arendamise ja spekuleerimisega. Usaldusühingu tegevus on piiratud varade ostmise, müümise ja ajutise haldamisega. Maa ost, müük ja ajutine haldamine usaldusühingu ja teda juhtima õigustatud osaniku poolt peab toimuma turuhinnaga; põhikirja kohaselt on ost, müük ja ajutine haldus alla turuhinna keelatud. Valitsus ei kohusta ega julgusta sektoris tegutsevaid eraõiguslikke äriühinguid (ainult) usaldusühinguga koostööd tegema.
(12)
Madalmaade ametiasutuste sõnul ei saa aiandustootjad asjaomasest meetmest mingit otsest ega kaudset konkurentsi mõjutavat või piiravat kasu, sest usaldusühing peab kasumimarginaali ja jätkusuutlikkuse säilitamiseks ning tegevuse jätkamiseks müüma maid ja varasid turuhinnaga.
(13)
Meede jääb jõusse 15 aastaks ning see ei tohi kumuleeruda muu abimeetmega. Abimeetme kogueelarve moodustab 15 123 000 eurot.
(14)
Komisjon algatas teatatud abimeetme osas menetluse, kuna esitatud teave oli ebapiisav meetme kokkusobivuse hindamiseks asutamislepingu artikliga 87. Menetluse algatamise otsuses selgitas komisjon, millist teavet on tarvis selleks, et hinnata, kas kõnealune meede on käsitletav riigiabina ning, juhul kui on, kas see on kokkusobiv siseturuga.
(15)
Komisjoni teavitati SGNi asutamisest ning selle algkapitali rahastamisest riigieelarvelistest vahenditest 50 % ulatuses. (7) Samuti teavitati komisjoni, et ka usaldusühingu algkapitali peamiseks allikaks on riigieelarvelised vahendid. Menetluse algatamise hetkel ei olnud komisjonil võimalik hinnata, kas Madalmaade ametiasutuste osaluse omandamisel oli järgitud turumajandusliku investeerimise põhimõtet ning kas abikava kasutatakse raskustes olevate ettevõtete päästmiseks. Seetõttu võttis komisjon seisukoha, et Madalmaade kasvuhooneaianduse sektor võib saada avaliku sektori kapitali SGNi ja usaldusühingusse investeerimise kaudu toetust ning et asjaomane investeering on seega käsitletav riigiabina EÜ asutamislepingu artikli 87 lõike 1 mõistes.
III MADALMAADE MÄRKUSED
(16)
18. mai 2005. aasta kirjaga esitasid Madalmaade ametiasutused komisjonile omapoolsed märkused menetluse algatamise kohta. Madalmaade ametiasutused esitasid lisateavet ka 11. jaanuari 2004. aasta kirjas ning mitmel 2004. aastal toimunud kahepoolsel kohtumisel.
(17)
11. jaanuari 2004. aasta kirjas teatasid Madalmaade ametiasutused järgmist:
-
SGNi juhatus täpsustas, et maade ja varade müük ja tagasirentimine on keelatud ning et see on ka müügilepingutes selgelt kirjas;
-
audiitorfirma Deloitte & Touche korraldas müügi ja ruumilise ümberkorralduse osas teostatavusuuringu, milles toodi välja investeerimispoliitika majandusliku elujõulisuse arvestused ning oodatav tootlus;
-
SGNi juhatus teatas ja kinnitas, et Deloitte & Touche aruandes esitatud arvestus ning oodatav tootlus on aluseks äriplaanis toodud (turuootustele vastavale) 15 %-lisele planeeritavale tootlusele.
(18)
Kahepoolsetel kohtumistel selgitasid Madalmaade ametiasutused, et 15 %-list dividendi makstakse osanike võetud riski taseme põhjal - st OPP-le 50 %, igale tooteametile 25 % ning põllumajandus-, loodus- ja toiduaineteministeeriumile 25 % ulatuses.
(19)
LTO-Nederlandil ning OPP-l on kummalgi 50 %-line osalus usaldusühingut juhtima õigustatud osanikus SGN. SGNi teenitud kasum jaotatakse võrdselt LTO-Nederlandi ja OPP vahel.
(20)
18. mai 2005. aasta kirjaga esitasid Madalmaade ametiasutused teavet usaldusühingu ja selle tegevuse kohta. Ametiasutuste sõnul tehti teostatavusuuring pärast seda, kui LTO näitas üles initsiatiivi asutada uus maamajanduslik ettevõte. Uuringu alusel loodi äriplaan ning tehti tootluse prognoos; kõik finantsriskid olid välja toodud äriplaanis. Projekti üritati kaasata nii eraõiguslikke kui ka avalik-õiguslikke osapooli. Projektis osalema kutsutud erainvestorid ei olnud aga SGNi meetodite ja lähenemisviisiga kursis. (8) Viimaks tundus kogu projekt erainvestoritele liiga ebakindel ning nad loobusid usaldusühingusse investeerimast. Kuna teostatavusuuringu kohaselt oli usaldusühingu tegevuselt võimalik teenida tootlust ning tegevusega seonduvad riskid ei olnud tururiskidest sugugi kõrgemad, otsustasid avalik-õiguslikud osanikud projektis sellegipoolest osaleda.
(21)
Madalmaade ametiasutused kinnitasid, et usaldusühing on turuosaline. Kuna vaikivad osanikud ei tohi ettevõtte juhtimises osaleda, nagu nimigi viitab, teostab juhtimist juhtima õigustatud osanik SGN, kes tegutseb niisiis ka usaldusühingu nimel.
(22)
Madalmaade ametiasutused selgitasid, et usaldusühingu juhina tegeleb SGN peaaegu ainult väikeste ja keskmise suurusega ettevõtetega. Avalik-õiguslikud osanikud annavad usaldusühingule vaid kapitali ning allutatud laene. Investeerimisotsuste tegemisel peetakse silmas tootlust ning juhindutakse äriplaanist. Kuna käesoleval juhul on tegemist projektipõhiste tegevustega, osalevad projekti hilisemates etappides ka teised erainvestorid. Peale kapitali ja allutatud laenu ei ole samal eesmärgil lubatud anda mingit abi.
(23)
Madalmaade ametiasutused selgitasid, et usaldusühingu eesmärk ei olnud mitte üksikute ettevõtete abistamine, vaid Madalmaade asulaplaneerimispoliitika toetamine ning teatud aladel kasvuhooneaianduse säästva arengu edendamine. Selle eesmärgi saavutamiseks peab usaldusühing ostma ja müüma vara strateegilise tähtsusega kohtades. (9) Maade ja varade müük ja edasimüük peab toimuma turuhinnaga, sest usaldusühing peab teenima tootlust. (10) Usaldusühing ei investeeri raskustes olevatesse ettevõtetesse ning kindlasti on välistatud müügi- ja tagasirendilepingud.
(24)
Lõpetuseks olgu märgitud, et Madalmaade ametiasutused kinnitasid ka riigihankenõuetest kinnipidamist - usaldusühingu maade ja varade ostmist hindavad atesteeritud hindajad, ülekanded ei ületa direktiivi 2004/18/EÜ artiklis 7 (11) sätestatud 206 000 euro piiri ning hindaja määratakse koostöös ostu- või müügitehingu teise osapoolega.
IV ABI HINDAMINE
(25)
Usaldusühing ja teda juhtima õigustatud osanik SGN loodi kasvuhooneaianduse sektoris aiandustoodete tootmiseks kasutatavate maade ja varade ostmiseks. Kõigepealt tuleb teha kindlaks, kas osalust usaldusühingus ja teda juhtima õigustatud osanikus SGN saab käsitleda riigiabina asutamislepingu artikli 87 lõike 1 mõistes ning, kui saab, siis tuvastada, kas asjaomane abi on ühisturuga kokkusobiv.
(26)
Asutamislepingu artikli 87 lõike 1 kohaselt on igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, ühisturuga kokkusobimatu niivõrd, kuivõrd see kahjustab liikmesriikidevahelist kaubandust.
(27)
Euroopa kohtu praktika kohaselt võib ettevõttele antav abi, juhul kui ettevõte tegutseb ühendusesisesele kaubandusele avatud turul, kahjustada liikmesriikidevahelist kaubandust ja moonutada konkurentsi. (12) Usaldusühing ja teda juhtima õigustatud osanik SGN kauplevad turul maaga, konkreetsemalt aiandustootmiseks kasutatava maaga. Mõlema turu puhul on tegemist ühendusesisese kaubandusega. (13)
(28)
Kapitali ja allutatud laene rahastatakse (maamajandusteenistuse BBL kaudu) Madalmaade põllumajandus-, loodus- ja toiduaineteministeeriumi eelarvest kokku 4 537 000 euro, aiandustoodete ameti (PT) eelarvest 5 445 000 euro, OPP eelarvest 4 991 000 euro ja SGNi eelarvest 150 000 euro ulatuses. PT on seaduse alusel loodud avalik-õiguslik organ, OPP on täielikult avalik-õiguslike organite omandis olev piiratud vastutusega usaldusühing ning SGN on piiratud vastutusega usaldusühing, milles OPP omab 50 %-list osalust (ülejäänud 50 % kuulub eraõiguslikule organisatsioonile LTO-Nederland). Usaldusühingusse investeeritud kapitali struktuuri põhjal võib järeldada, et valitsusel on usaldusühingus osalus ning et asjaomast kapitali rahastatakse, osaliselt küll kaudselt, riigieelarvelistest vahenditest.
(29)
Kõnealuse meetme puhul on tegemist valikulise meetmega, sest investeeringu eesmärk on aiandussektori ümberkorraldamise edendamiseks ja hõlbustamiseks aiandussektoris maade ja varade ostmine, ajutine haldamine ja edasimüümine. Mainitud tegevus edendab sektori arengut ning seeläbi kogu aiandustootmist.
(30)
Asutamislepingu artikli 87 lõike 1 kohaselt ei saa meedet aga käsitleda abina, kui see ei anna eelist, sest sellisel juhul ei moonuta meede konkurentsi ega kahjusta liikmesriikidevahelist kaubandust. Seetõttu tuleb selleks, et tuvastada, kas asjaomased sektorid on meetmest kasu saanud, hinnata meetme mõju.
(31)
Lähtudes komisjoni teatisest EÜ asutamislepingu artiklite 92 ja 93 (praegused artiklid 87 ja 88) ja komisjoni direktiivi 80/723/EMÜ artikli 5 kohaldamise kohta tootmissektoris tegutsevatele riigi osalusega äriühingutele (14) (edaspidi „1993. aasta teatis”), tuleb kapitalisüsti käsitleda abina vaid juhul, kui see tehakse olukorras, mis on tavalistes turutingimustes tegutsevale erainvestorile vastuvõetamatu. Selleks et tuvastada, kas kõnealune meede on andnud eelise, tuleb seetõttu rakendada turumajandusliku investeerimise põhimõtet. (15)
(32)
Komisjon märgib, et käesolev otsus ei prognoosi ega välista komisjoni edasisi analüüse riigihangete ja kõnealusele valdkonnale kohaldatavate õigusaktide osas.
(33)
Meetme mõju peab hindama järgmistel tasanditel: kapitalisüst ja avalike organite osalus usaldusühingus, SGNi, teiste usaldusühingu osanike ja võimalike tulevaste huvitatud osapoolte saadav kasu ning kolmandatele isikutele antavad eelised. (16)
(34)
Usaldusühingu äriplaani mudelite loomisel on järgitud konservatiivse planeerimise põhimõtteid. Esimene mudel loodi 10 ning teine 15 aasta plaanide põhjal. Äriplaanis toodud arvutuste ja tuvastatud finantsriskide põhjal valiti lõpuks 15-aastane investeerimisperiood.
(35)
Äriplaanis on arvestatud maa järkjärgulise ostmisega keskmiselt 140 hektari ulatuses. Esimese kolme aasta jooksul maad ei müüda ning usaldusühing tegeleb vaid investeeringu kindlustamiseks maa ostmise ja rentimisega (kasutatavat maad hoitakse tagatiseks minimaalses ulatuses). Pärast esimest etappi piiratakse aastast müügimäära 50 hektarile. Usaldusühingu minimaalseks omakapitaliks on 27 miljonit eurot. Riskide maandamiseks moodustatakse veidi suurem omakapital. Seda tehakse aga kapitali otseinvesteeringu asemel allutatud laenude kaudu. Arvutuste põhjal on investeeringu nüüdispuhasväärtus positiivne.
(36)
Samuti on leitud, et ettevõte tuleb hoida nii paindlikuna kui vähegi võimalik ning et majandustsükliga kaasas käimiseks peab tegutsema projektipõhiselt. Äriplaani kohaselt on investeeringutasuvus 17,13 % aastas. Tururiske arvestades on investeeringutasuvus 15-aastase perioodi jooksul 15 % aastas.
(37)
Kohtuasjas T-296/97 (Alitalia vs. komisjon) (17) leidis kohus, et erainvestor juhindub oma turumajanduslikus tegevuses rentaabluse väljavaadetest.
(38)
Esimese astme kohus leidis kohtuasjas T-228/99 (Westdeutsche Landesbank Girozentrale vs. Euroopa Ühenduste Komisjon), (18) et keskmist tootlust ei saa automaatselt pidada riigiabi olemasolu tuvastamise ja selle ulatuse määramise kriteeriumiks. Keskmise tootluse kasutamine peab olema kooskõlas arusaamaga, et teadliku erainvestori jaoks - st investori jaoks, kes tahab teenida maksimaalset kasumit, ilma et võtaks võrreldes teiste turuosalistega liiga suuri riske - on sobivaks investeeringutasuvuseks minimaalne tootlus, mis on võrdväärne asjaomase sektori keskmise tootlusega. Kohtuasjas C-305/89 (Itaalia Vabariik vs. Euroopa Ühenduste Komisjon (19) võttis kohus seisukoha, et erainvestor, kelle osalust tuleb võrrelda majanduspoliitilisi eesmärke taotleva avalik-õigusliku investori osalusega, ei tegutse ilmtingimata tavainvestorina, kes investeerib (enam või vähem) lühiajalise tootluse teenimise eesmärgil, kuid tegutseb ometi eraõigusliku valdusühinguna või eraettevõtjate kontsernina, kes järgib struktuuripoliitikat ja juhindub pikaajalistest perspektiividest.
(39)
Kuivõrd valitsus on usaldusühingu osanik, on riik osakapitali (osalise) omanikuna usaldusühingu võlgade eest vastutav vaid varade likvideerimisväärtuse ulatuses. Seega on valitsuse osalusega investeeringu finantsrisk piiratud.
(40)
Äriplaan on põhjalikult läbi mõeldud ning põhineb mõõdukatel ootustel. Nii usaldusühing kui ka SGN juhinduvad mõõduka kasvumudeli pikaajalistest perspektiividest. Seega on tootluse teenimise ja selle suurendamise eesmärgil maandatud kõik majandustsüklist sõltuvad finantsriskid. Äriplaanis tuuakse välja ka poliitilised eesmärgid ning oodatava tootluse ja finantsriskidega seonduvad arvutused. Deloitte & Touche tehtud teostatavusuuringu põhjal võib projekti pidada igati elujõuliseks. Erasektori vastumeelsus projekti esimeses etapis osalemise suhtes on tingitud maa ümberkorralduse ning põllumajandus- ja kasvuhooneaianduse turu spetsiifika mittetundmisest.
(41)
Kapitalisüstid põhinesid käesoleval juhul seega mõistlikel keskmise ja pikaajalise tootluse ootustel. Projekti eri osapooled soovisid oma investeeringult 15 aasta perspektiivis 15 %-list aastatootlust. See tootlus on kooskõlas asjaomase turu keskmise tootlusega. (20) Investorid kasutasid samu kriteeriume ka kapitali investeerimisel tavalistes turutingimustes.
(42)
Komisjon ei näe ühtki põhjust, miks turumajanduslik investor ei peaks kapitali investeerima, juhul kui esialgsed investeeringud muudavad ettevõtte tulevikus kasumlikuks.
(43)
Seetõttu võib järeldada, et 15 123 000 euro suuruse algkapitali investeeringuga ei andnud Madalmaade ametiasutused SGNile mingit eelist ning tegutsesid turumajandusliku investori ja laenuandjana.
(44)
Madalmaade ametiasutuste esitatud andmete kohaselt toimus maade ja varade ostmine, haldamine ja edasimüümine turuhinnaga. Usaldusühingus osalemise otsus tulenes tungivast paindlikkuse suurendamise vajadusest ning projektipõhise töö võimalikkusest. Selline meetod võimaldab erainvestoritel osaleda üksikutes projektides, mis omakorda vähendab finantsriske ja kindlustab esialgse investeeringu tootluse. (21) Usaldusühingu ja SGNi asutamist puudutavad sätted tagavad selle, et usaldusühingu ja (tema nimel tegutseva) SGNi turupositsioon ei erine teiste investorite turupositsioonist ning et asjaomased asutused osalevad vaid ülalmainitud tegevustes (kusjuures kõnealuste objektide arendusse investeerimine on selgesõnaliselt keelatud). Nende maade ja varade turuhinna, mida usaldusühing ja (tema nimel tegutsev) SGN osta soovivad, panevad paika ostja ja müüja määratud sõltumatud hindajad. Juhtima õigustatud osanikuna vastutab SGN kõikide usaldusühingu puudujääkide eest.
(45)
Madalmaade ametiasutuste esitatud andmete kohaselt rahastati riigieelarvelistest vahenditest vaid algkapitali. Muud abi ega riigieelarvelisi vahendeid usaldusühingule ega teda juhtima õigustatud osanikule SGN ei eraldatud.
(46)
Kuna usaldusühing peab investoritele maksma tavalist tootlust, ei ole turul kasusaavas ega eelistatud olukorras ning teeb tehinguid vabalt kujuneva turuhinnaga, ei näe komisjon usaldusühingul ühtki sellist konkurentsieelist, mida tal ei võiks olla tavalistes turutingimustes. Komisjon on seisukohal, et usaldusühingule, tema osanikele (LTO-Nederland) ja võimalikele tulevastele huvitatud osapooltele ei ole antud mingit eelist.
(47)
Madalmaade ametiasutuste esitatud andmete kohaselt toimub maade ja kasvuhoonete ostmine, haldamine ja edasimüümine turuhinnaga. Usaldusühingu ostetavatele maadele ja varadele kehtivad turuhinnad, mille paika panemiseks kasutatakse eri osapoolte määratud sõltumatute hindajate abi.
(48)
Usaldusühingu ja teda juhtima õigustatud osaniku SGNi asutamist puudutavate sätete kohaselt ei ole usaldusühingul lubatud tegeleda ühegi muu tegevusega ning ta peab teenima maksimaalset tootlust. Teatud kolmandatele osapooltele eelise andmine ei ole nende sätetega seatud eesmärgiga kooskõlas. Võimalus, et usaldusühing ostab, müüb või haldab turuhinnast erineva hinnaga soetatud vara, on välistatud. Seega on välistatud ka abi andmine raskustes olevatele ettevõtetele.
(49)
Maa hinna määramisel kasutatakse atesteeritud hindajate abi. Kõnealuste teenuste ja muude teenuste kasutamisel juhindutakse direktiivi 2004/18/EÜ sätetest.
(50)
Madalmaade ametiasutuste esitatud andmete kohaselt kohtlevad usaldusühing ning (tema nimel tegutsev) SGN oma kliente (isikuid, kellelt maid ja varasid ostetakse, kes haldavad maid või varasid või kes ostavad maid ja varasid) samamoodi nagu teised turuosalised. Seega võib järeldada, et usaldusühingu ja teda juhtima õigustatud osaniku SGNi tegevuses osalevatele kolmandatele osapooltele ei ole antud mingeid eeliseid ning nad ei saa seega ka mingit abi.
V. KOKKUVÕTE
(51)
Igasugused kahtlused, mille tõttu komisjon algatas uurimismenetluse ja mille alusel tehti uurimismenetluse algatamise otsuses toodud esialgsed järeldused, on ülaltoodust tulenevalt hajutatud.
(52)
Komisjon on jõudnud järeldusele, et Madalmaade ametiasutuste usaldusühingus ja SGNis osalemine kapitali ja allutatud laenude pakkumise kaudu on kooskõlas turumajandusliku investeerimise põhimõttega ning ei ole seega riigiabi EÜ asutamislepingu artikli 87 lõike 1 mõistes.
ON VASTU VÕTNUD KÄESOLEVA OTSUSE:
Artikkel 1
Madalmaade ametiasutuste aiandussektori ümberkorraldamise edendamise ja hõlbustamise eesmärgil loodud usaldusühingus osalemine algkapitali ja allutatud laenude andmise kaudu kokku 15 123 000 euro ulatuses ei ole riigiabi EÜ asutamislepingu artikli 87 lõike 1 mõistes.
Artikkel 2
Käesolev otsus on adresseeritud Madalmaade Kuningriigile.
Brüssel, 20. mai 2008

Labels: 18
19
4
6